28 майҙа – студенттарҙың икенсе диплом эше -Т.Ғиниәтуллин әҫәре буйынса «Шәмсетдин менән Шәмсура» күрһәтелде. Уны сәхнәгә ҡуйыусы Хөрмәтулла Үтәшев. Үҙҙәре яуҙа ҡатнашҡан, һуғыш утын күргән яҙыусылар ғына был ғәрәсәтле йылдарҙың бар ғазабын, һалдаттарҙың ауыр һәм ҡурҡыныс хеҙмәтен дөрөҫ һәм объектив һүрәтләй. Армияға саҡырылғанда яҙыусы Талха Ғиниәтуллинға 18 генә йәш була. Һуғыштың бөтә ауырлығын үҙ иңендә татый ул. Авторҙың «Шәмсетдин менән Шәмсура» әҫәре лә йөкмәткеһе менән тетрәткес әҫәр. Спектаклдә ҡатнашҡан студенттарҙың һәр ҡайһыһы ваҡиғаларҙы үҙ йөрәге аша үткәреп, бирелеп уйнай, һуғыщ ветерандарының яҙмышына битараф түгел.